Peter Hummelgaard (S), 2024-05-03:
Mange tak til ordførerne for indlæggene.
Det er afgørende, som mange også har været inde på, for danskernes sikkerhed, at vi har effektive efterretningstjenester, og vi har meget dygtige efterretningstjenester i Danmark, som hver dag arbejder for danskernes sikkerhed.
Efterretningstjenesternes arbejde kræver en udstrakt fortrolighed.
Tjenesterne er afhængige af, at deres arbejde og arbejdsmetoder ikke kompromitteres.
Der er af den grund kun begrænset indsigt i deres arbejde.
Det er et grundlæggende vilkår for tjenesternes virke.
Som landets justitsminister har jeg fuld tillid til vores efterretningstjenester, og det ved jeg at danskerne også har.
Tjenesterne gør hver dag deres allerbedste, for at vi alle sammen kan være trygge.
Men i et åbent demokrati som det danske er det selvfølgelig vigtigt med et stærkt og uafhængigt tilsyn – et tilsyn, der både over for regeringen, Folketinget og den almindelige offentlighed kan sikre tilliden til, at efterretningstjenesternes aktiviteter foregår i respekt for de regler, der gælder for deres virke.
Jeg er derfor rigtig glad for den aftale, regeringen indgik med næsten alle Folketingets partier den 28. februar i år.
Det er jeg først og fremmest, fordi det er en god aftale.
Aftalen indeholder nemlig en bred vifte af initiativer, der indebærer en væsentlig styrkelse af Tilsynet med Efterretningstjenesterne.
Men det glæder mig naturligvis også, at så mange partier gerne har villet være med til at løfte et ansvar.
En bred aftale er efter min opfattelse den bedste måde at styrke tilliden til vores efterretningstjenester på, og jeg er stolt over, at vi i Danmark kan finde gode løsninger på tværs af partierne.
Det lovforslag, vi drøfter i dag, har til formål at gennemføre den politiske aftale.
Med lovforslaget lægges der for det første op til en styrkelse af Tilsynet med Efterretningstjenesterne.
Det vil bl.a. ske ved at udvide tilsynets kompetence til at omfatte efterfølgende legalitetskontrol med PET's operative opgaver.
Der foreslås også en udvidelse af tilsynets adgang til oplysninger m.v. hos PET, sådan at tilsynet kan anmode om, at relevante ledere i tjenesten mundtligt redegør for faktiske forhold af betydning for tilsynets virksomhed.
Ikke mindst i lyset af det udvidede tilsynsområde foreslås derudover nogle ændringer i de kompetencer, som det forudsættes at medlemmer af tilsynet skal have.
For det andet vil lovforslaget indebære en styrkelse af Udvalget vedrørende Efterretningstjenesterne, i daglig tale også kaldet Kontroludvalget.
Endelig vil lovforslaget skabe rammerne for et styrket samspil mellem udvalget og tilsynet.
For det tredje flytter vi den eksterne whistleblowerordning for PET fra Justitsministeriet til tilsynet.
Det er vigtige ændringer, som kommer til at få reel betydning for Tilsynet med Efterretningstjenesterne.
Tilsynet er én ting.
Noget andet er rammerne for PET's opgaver.
Som vi også har drøftet i forbindelse med de politiske forhandlinger om tilsynet, er der også behov for at kigge på en opdatering af rammerne for PET's opgavevaretagelse, ikke mindst i lyset af det komplekse trusselsbillede, som tjenesten opererer i, og den hurtige udvikling inden for det teknologiske område.
Jeg ser frem til den videre behandling af lovforslaget i Folketinget, og jeg står naturligvis til rådighed for at besvare de spørgsmål, der måtte være til lovforslaget.
Tak for ordet.